SK Úradný vestník Európskej únie C 294/23

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 294/11

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

ŽIADOSŤ O ZMENU A DOPLNENIE V SÚLADE S ČLÁNKOM 9

„TERNASCO DE ARAGÓN“

ES č.: ES-PGI-0217-0096-17.03.2010

CHZO ( X ) CHOP ( )

1. Položka v špecifikácii výrobku, ktorej sa zmena a doplnenie týka:

 Názov výrobku  Opis výrobku ☒ Zemepisná oblasť  Dôkaz o pôvode ☒ Spôsob výroby:  Spojenie ☒ Označovanie ☒ Vnútroštátne požiadavky  Iné [uveďte]

2. Druh zmeny a doplnenia (zmien a doplnení):

☒ Zmena a doplnenie jednotného dokumentu alebo zhrnutia  Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie  Zmena a doplnenie špecifikácie, ktorá nevyžaduje zmenu uverejneného jednotného dokumentu [článok 9 ods. 3 nariadenia (ES) č. 510/2006]  Dočasná zmena a doplnenie špecifikácie vyplývajúca z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmeny a doplnenia:

3.1. Zemepisná oblasť:

Nové znenie je:

Oblasť produkcie jahňacieho mäsa sa rozprestiera na území samosprávnej oblasti Aragónsko.

V príslušnom odseku sa vypúšťa text „rovnako ako oblasť bitúnkov a spracovania jatočných tiel“, keďže výrobok je čerstvým mäsom, ktoré sa pred uvedením na trh nijako nespracúva. Zabitie jahniat a spracovanie jatočných tiel sa musia považovať za nezávislé od výrobku, pretože mu nedodávajú žiadnu osobitnú vlastnosť a netreba sa o nich teda viac v špecifikácii zmieňovať.

Uplatnenie obmedzenia, ktoré nijako nezlepšuje vlastnosti výrobku, sa zároveň považuje za prekážku v obchodovaní, a to najmä z toho dôvodu, že sa tým skracuje životnosť výrobku, ktorý sa musí navyše prepraviť z bitúnku na miesto určenia, a bolo by teda ťažšie vyhovieť osobitným požiadavkám zákazníkov z jednotlivých oblastí.

3.2. Výroba:

1. Zmena a doplnenie tohto odseku: „Jatočné telá sa ochladia tak, aby vnútro svaloviny dosiahlo teplotu vhodnú na skladovanie a prepravu. Jatočné telá sa uchovávajú v chladiarňach pri teplote 3 až 4 °C počas menej ako 24 hodín a pri teplote 1 až 3 °C, ak ide o dlhšie obdobie“. Nahrádza sa týmto: „Jatočné telá sa ochladzujú, až kým vnútro svaloviny nedosiahne teplotu vhodnú na skladovanie a prepravu. Táto teplota nepresiahne 7 °C v celom mäse.“ Uvedená zmena a doplnenie predpokladá, že kontroly teplôt sa uvedú do súladu s platnými právnymi predpismi, ktoré odkazujú na teplotu mäsa a nie na teplotu chladiarne. Stanovenými teplotami v chladiarni sa zabezpečí vhodná teplota jatočného tela, len ak sa dodrží dĺžka uchovávania jatočného tela v chladiarni. V každom prípade sa domnievame, že na zabezpečenie kvality výrobku je vhodnejšie kontrolovať teplotu jatočného tela, než teplotu v chladiarni.

2. Vypustenie tohto odseku: „Regulačná rada prostredníctvom výboru pre triedenie jatočných tiel určí kvalitu jatočných tiel, na ktoré by sa malo vzťahovať chránené zemepisné označenie. Vybrané jatočné telá označí pečiatkou s nápisom ‚Ternasco de Aragón‘ spolu s identifikačným číslom, ktorý uvedie nezmazateľným atramentom na končatiny, plecia a hruď.“ Dôvodom vypustenia tohto odseku je, že nezodpovedá ani skutočnosti, ani duchu normy EN 45011. Kontrolný subjekt preverí prostredníctvom kontrol výrobku, ktoré vykonávajú jeho technici, že jatočné telá sú riadne označené. Technický pracovník nikdy sám neoznačuje jatočné telá, ani a priori nevyhodnocuje tie, ktoré môžu mať nárok na CHZO a ktoré nie. Okrem toho sa považuje za vhodnejšie, aby sa opis označovania jatočných tiel uvádzal v príručke kvality a postupov, a nie v špecifikácii.

3. Vypustenie tohto odseku: „Porciovanie a distribúcia jatočných tiel ‚Ternasco de Aragón‘ maloobchodným mäsiarstvam, ich uchovávanie a ich predaj sa uskutočnia v súlade s platnými právnymi predpismi.“ Tento odsek by sa mal vypustiť, keďže táto otázka patrí do pôsobnosti orgánov na kontrolu hygieny, ktorá je povinná, čo by viedlo k možnému zdvojeniu kontrol.

3.3. Označovanie:

Logo CHZO sa uviedlo ako súčasť špecifikácie.

Zrušila sa povinnosť získať povolenie od regulačnej rady pred tým, než jednotlivé zaregistrované obchodné podniky budú môcť používať vlastné štítky.

Všetky odkazy na regulačnú radu sa takisto vypustili.

3.4. Požiadavky podľa vnútroštátnych právnych predpisov:

Aktualizácia právnych predpisov:

Odkazy na vnútroštátne právne predpisy uverejnené po pôvodnom schválení tejto špecifikácie sa aktualizovali.

JEDNOTNÝ DOKUMENT

NARIADENIE RADY (ES) č. 510/2006

„TERNASCO DE ARAGÓN“

ES č.: ES-PGI-0217-0096-17.03.2010

CHZO ( X ) CHOP ( )

1. Označenie:

„Ternasco de Aragón“

2. Členský štát:

Španielsko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.1. Čerstvé mäso

3.2. Opis výrobku, na ktorý sa vzťahuje názov uvedený v bode 1:

Jahňacie mäso pochádzajúce z plemien: Rasa Aragonesa, Ojinegra de Teruel a Roya Bilbilitana. „Ternasco de Aragón“ musí pochádzať z jahniat bez ohľadu na pohlavie, ktoré majú pri zabití 70 až 90 dní. Jahňatá sa chovajú v maštaliach na materskom mlieku, pričom táto strava sa dopĺňa ad libitum bielou slamou a koncentrátmi, ktoré sú povolené platnými právnymi predpismi. Laktačné obdobie trvá aspoň 50 dní.

Hmotnosť jatočného tela sa pohybuje od 8 kg do 12,5 kg. Jeho prierez je rovný mierne do oblúka so zaoblenými krajmi. Povrchový tuk má bielu farbu a pevnú konzistenciu. Vnútorný tuk bielej farby pokrýva aspoň polovicu bedier, ale nikdy nie celé bedrá. Mäso svetloružovej farby je mäkké a šťavnaté, s jemnou textúrou a so začínajúcim prenikaním tuku do vnútrosvalovej vrstvy.

3.3. Suroviny (len pri spracovaných výrobkoch):

Neuplatňuje sa.

3.4. Krmivo (len pri výrobkoch živočíšneho pôvodu):

Neuplatňuje sa.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Jahňacie mäso sa vyznačuje organoleptickými vlastnosťami, ktoré súvisia s jeho prírodným prostredím a spôsobom produkcie, a preto sa fázy produkcie a chovu jahniat uskutočňujú vo vymedzenej zemepisnej oblasti.

3.6. Osobitné pravidlá pri krájaní, strúhaní, balení atď.:

—

3.7. Osobitné pravidlá pri označovaní:

Na štítkoch sa musí uvádzať logo CHZO s údajom „Ternasco de Aragón“.

Zaregistrovaný podnik označí produkt určený na spotrebu očíslovanými štítkami a pečiatkami a dohliada na to, aby sa tieto štítky nedali opätovne použiť.

4. Stručné vymedzenie zemepisnej oblasti:

Oblasť produkcie jahňacieho mäsa sa rozprestiera na celom území samosprávnej oblasti Aragónsko.

5. Spojenie so zemepisnou oblasťou:

5.1. Špecifickosť zemepisnej oblasti:

V Aragónsku prevláda stredozemské kontinentálne podnebie: mierne až suché a veterné v centrálnej nížine, chladnejšie a vlhkejšie smerom k Pyrenejam a iberskému masívu. Priemerné ročné teploty sa v centrálnej nížine pohybujú od 14 do 15 °C. Nižšie v podhorskom pásme (prechodné pásmo medzi pohorím a nížinou v nadmorskej výške viac ako 500 metrov) je teplota o niekoľko stupňov nižšia.

Poľnohospodárske a podnebné podmienky aragónskeho územia boli priaznivé pre značný rozvoj pododvetvia chovu oviec, ktoré sa zakladá na jedinečnom druhu schopnom prispôsobiť sa zriedkavému výskytu a sezónnemu charakteru pasienkov.

5.2. Špecifickosť výrobku:

Plemeno Aragonesa umožňuje získať dokonale dochované jahňatá z hľadiska tkanivového zloženia jatočného tela, v ktorom sa dosiahne v priemere 25 % podiel tuku (v prípade oboch pohlaví) pri váhe jatočného tela 10,47 kg. Tento skorý rast sa týka aj ďalšieho pôvodného aragónskeho genotypu, plemena Roya Bilbilitana, ktorý sa v kategórii „ternasco“ vyznačuje podobnou skorosťou: 26,6 % tuku (v prípade oboch pohlaví) pri váhe jatočného tela 10,6 kg. Aj v prípade plemena Ojinegra de Teruel sa preukázalo, že percentuálny podiel tukových tkanív v jatočnom tele je podobný obom uvedeným plemenám.

Tento preukázaný skorší rast predstavuje skutočný faktor na rozlíšenie od iných plemien. Kvalita „Ternasco de Aragón“ z uvedených plemien je preto iná a vyššia než v prípade iných plemien.

Konzumácia krmiva v kombinácii s materským mliekom umožňuje získať z uvedených plemien hotové „ternasco“ (pokiaľ ide o zloženie tkanív, usporiadanie, farbu, konzistenciu tuku, jemnosť, sfarbenie a aromatickosť mäsa) pri určenom veku a váhe.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

V Aragónsku sa pre najrozšírenejší a najtypickejší druh jatočných jahniat v regióne od dávnych čias zaužívalo pomenovanie „ternasco“. Aj za hranicami regiónu bolo „ternasco“ oceňované vďaka svojmu pôvodu a vysokej kvalite, ktorá je jednoznačne daná plemenami oviec, z ktorých toto mäso pochádza, danými pasienkami, ako aj vekom a hmotnosťou, pri ktorých sa dochované jahňatá zabíjajú.

Toto povedomie o vysokej kvalite sa prejavilo aj v tom, že pojem „ternasco“ a z neho odvodené „ternasca“ sa v aragónskej sémantike stali synonymom pre krehký a mladý. Hoci sa táto poznámka môže zdať nepodstatná, je len ďalším potvrdením nevyvrátiteľnej kvality konečného výrobku.

Kontinentálne podnebné podmienky tejto oblasti s riedkou vegetáciou (slabé zrážky, silné vetry a veľké teplotné výkyvy) sú priaznivé pre rozvoj troch pôvodných plemien, ktorých hlavnou črtou je rýchly rast. Tým, že už v ranom veku dosahujú optimálny stupeň vykŕmenia, produkujú vynikajúce mäso, ktoré je obľúbené pre svoju kvalitu.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://www.aragon.es/estaticos/GobiernoAragon/Departamentos/AgriculturaGanaderiaMedioAmbiente/AgriculturaGanaderia/Areas/08_Calidad_Agroalimentaria/02_Alimentos_calidad_diferenciada/I.G.P.TernascodeAragon.pdf

(1) Ú. v. EÚ L 93, 31.3.2006, s. 12.